Aino Lehtinen

Aino-Marja Lehtinen (s. 10. elokuuta 1991 Helsinki) on suomalainen jalkapalloilija, pelipaikaltaan keskikenttäpelaaja. Hän pelaa Kansallista Liigaa kasvattajaseurassaan Helsingin Palloseurassa. Lehtinen on HPS:n monivuotinen kapteeni ja kuulunut pitkään joukkueen runkopelaajiin. Lehtinen on voittanut Suomen mestaruuden kahdesti PK-35 Vantaassa.

Pelaajaura 

Lehtinen aloitti jalkapallon harrastamisen seitsemänvuotiaana. Hän pyrki Gnistanin poikajoukkueeseen, mutta kun sieltä ei löytynyt paikkaa, hän valitsi seurakseen Helsingin Palloseuran. HPS:ssa hän aluksi kokeili pelaamista niin maalivahtina kuin hyökkääjänäkin kunnes lopulta päätyi toppariksi. Myöhemmin hän on siirtynyt keskikenttäpelaajaksi.

Lehtinen pelasi myöhemmin Pallokerho-35:ssä, jossa hänet valittiin vuoden 2007 naispelaajaksi, kun joukkue nousi Naisten Ykköseen. Lehtinen oli silloisella topparin pelipaikallaan Suomen lupaavimpia tyttöpelaajia, ja hänet valittiin alle 17-vuotiaiden tyttöjen maajoukkueeseen.

PK-35 Vantaassa Lehtinen voitti Suomen mestaruuden  kaudella 2010 ja tuplamestaruuden kaudella 2011. Sen jälkeen hän päätti lopettaa uransa kilpatasolla ja liittyi 4. divisioonassa pelaavaan kasvattajaseuraansa HPS:aan. Joukkue teki vuosien aikana useita sarjanousuja ja lopulta kauden 2020 päätteeksi nousi pääsarja Kansalliseen Liigaan.

Lehtinen oli kuudella maalillaan HPS:n paras maalintekijä Kansallisen liigan kaudella 2021.

Lähteet 

Suomalaiset jalkapalloilijat
Jalkapallon Suomen mestarit
Vuonna 1991 syntyneet
Elävät henkilöt